Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 207/03)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Αριθμός φακέλου που δίδεται από το κράτος μέλος: 62

1. Αρμόδια υπηρεσία του κράτους μέλους Ονομασία: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación

Διεύθυνση: Paseo de la Infanta Isabel, 1, E-28071 Madrid

Τηλέφωνο (34) 913 47 53 94

Φαξ (34) 913 47 54 10.

2. Αιτούσα ομάδα 2.1. Ονομασία: Grupo de trabajo de la Ternera de Navarra/Nafarroako Aratxea

2.2. Διεύθυνση: Carretera El Sadar, Edificio El Sario s/n, piso 3o, E-31006 Pamplona (Navarra)

Τηλέφωνο (34) 948 23 85 12

Φαξ (34) 948 23 20 70

2.3. Σύνθεση: παραγωγός/μεταποιητής (x) Λοιποί ( )

Η ομάδα εργασίας περιλαμβάνει οργανισμούς και ομάδες παραγωγών και μεταποιητών: Instituto Técnico y de Gestión Ganadero, Sindicato Agrario UAGN, Sindicato Agrario EHNE, Asociación de Ganado Vacuno Pirenaico de Navarra, Matadero La Protectora, Cooperativa de Vacuno de Navarra, Gremio de Carniceros y Charcuteros de Navarra.

3. Τύπος του προϊόντος: Κατηγορία 1.1. Νωπό βόειο κρέας.

4. Περιγραφή των προδιαγραφών (σύνοψη των όρων του άρθρου 4 παράγραφος 2)

4.1. Ονομασία: Ternera de Navarra/Nafarroako Aratxea.

4.2. Περιγραφή: Το προστατευόμενο προϊόν είναι νωπό βόειο κρέας που προέρχεται από μόσχους και δαμαλίδες που έχουν γεννηθεί, εκτραφεί και σφαγεί στη Navarra και πληρούν τους όρους των προδιαγραφών. Η προστατευόμενη γεωγραφική ένδειξη αφορά κυρίως τη βόεια φυλή "Pirenaica" (των Πυρηναίων), φυλή αυτόχθονη της περιοχής που παράγει επί του παρόντος περίπου 90 % του προστατευόμενου κρέατος. Αφορά επίσης τα βοοειδή που προέρχονται από τις φυλές Pardo των Άλπεων, Blonde de Aquitania και Charolais που είναι όλες προσαρμοσμένες στο περιβάλλον, καθώς και τις διασταυρώσεις τους. Το κρέας που μπορεί να τύχει της προστασίας αυτής προέρχεται μόνο από βοοειδή τα οποία είναι καταχωρημένα στο μητρώο ΠΓΕ.

Σε συνάρτηση με το φύλο και την ηλικία σφαγής, διακρίνονται δύο είδη ζώων:

- Μόσχος: Αρσενικό προερχόμενο από τις φυλές που προσδιορίζονται ανωτέρω, το οποίο έχει γεννηθεί στην περιοχή παραγωγής που αναφέρεται στο σημείο 4.3 και έχει σφαγεί σε ηλικία μεταξύ 9 και 13 μηνών.

- Δαμαλίδα: Θηλυκό που προέρχεται από τις φυλές που προσδιορίζονται ανωτέρω, το οποίο έχει γεννηθεί στην περιοχή παραγωγής που αναφέρεται στο σημείο 4.3 και έχει σφαγεί σε ηλικία μεταξύ 8 και 12 μηνών.

Η διάπλαση των σφαγίων πρέπει να ανταποκρίνεται στους τύπους S.E.U.R., του υποδείγματος κατάταξης σφαγίων βοοειδών SEUROP και το στρώμα λίπους πρέπει να αντιστοιχεί στους βαθμούς 2 και 3 της ευρωπαϊκής κανονιστικής ρύθμισης και η τιμή του pH, η οποία προσδιορίζεται 24 ώρες μετά τη σφαγή, πρέπει να είναι μικρότερη από 6.

Το χρώμα του κρέατος πρέπει να είναι κόκκινο σύμφωνα με τα όρια που καθορίζονται από την προδιαγραφή ποιότητας του βοείου κρέατος δηλαδή να περιλαμβάνεται μεταξύ των τιμών "2" (ροδόχρουν), "3" (ανοικτό κόκκινο) και "4" (κόκκινο).

4.3. Γεωγραφική περιοχή: Η γεωγραφική ζώνη παραγωγής στην οποία έχουν γεννηθεί, εκτραφεί και σφαγεί τα βοοειδή από τα οποία προέρχεται το βόειο κρέας Ternera de Navarra-Nafarroako Aratxea, περιλαμβάνει τις ακόλουθες περιοχές:

- Περιοχή I: Βορειοδυτικά (το σύνολό της)

- Περιοχή II: Πυρηναία (το σύνολό της)

- Περιοχή III: Κοιλάδα Pamplona (το σύνολό της)

- Περιοχή IV: Tierra Estella (το σύνολό της)

- Περιοχή V: Navarra Media (το σύνολό της)

- Περιοχή VI: Ribera Alta (το σύνολό της)

- Περιοχή VII: Ribera Baja (τμήμα της)

Για την περιοχή VII, μόνον οι ακόλουθες κοινότητες: Valtierra, Arguedas, Castejón, Corella, Fitero, Cintruénigo, Tudela, Murchante, Cascante, Tulebras, Monteagudo, Barillas, Ablitas, Fontellas, Cabanillas, Ribaforada, Fustiñana, Buñuel και Cortes.

Οι προαναφερόμενες περιοχές και κοινότητες αντιπροσωπεύουν το 95,97 % της συνολικής έκτασης της Navarra.

Η γεωγραφική περιοχή επεξεργασίας του προϊόντος συμπίπτει με την περιοχή παραγωγής και πάχυνσης των ζώων.

4.4. Απόδειξη της προέλευσης: Μόνο τα σφάγια που προέρχονται από ζώα τα οποία έχουν γεννηθεί και εκτραφεί σε εκμεταλλεύσεις που είναι καταχωρημένες στα μητρώα της ΠΓΕ και βρίσκονται στην γεωγραφική περιοχή η οποία ορίζεται ανωτέρω μπορούν να λάβουν την προστασία αυτή.

Για την ταυτοποίηση των ζώων τοποθετείται, πριν από την ηλικία των 20 ημερών, ένα ενώτιο σε κάθε αυτί.

Σε περίπτωση που η εκμετάλλευση πάχυνσης είναι διαφορετική από την εκμετάλλευση γέννησης, ελέγχεται η δήλωση αγοράς ή πώλησης την οποία υποχρεούται να συντάσσει ο κτηνοτρόφος και να την διαβιβάζει, στη συνέχεια, στο ρυθμιστικό συμβούλιο.

Τα ενώτια διατηρούνται κατά τη σφαγή των ζώων. Κατά τη διάρκεια της ζύγισης του ζώου, πραγματοποιείται η κατάταξη των σφαγίων από έναν ειδικό τεχνικό και τοποθετείται υποχρεωτικό σήμα ιχνηλασιμότητας.

Είκοσι τέσσερις ώρες μετά τη σφαγή, τα σχετικά σφαγεία ενημερώνουν τους επιθεωρητές του ρυθμιστικού συμβουλίου για τις σφαγές που πραγματοποιήθηκαν. Οι επιθεωρητές προσδιορίζουν την τιμή του pH και διενεργούν τους ελέγχους που είναι αναγκαίοι για τη χορήγηση ή τη μη χορήγηση ετικετών. Μετά τη διενέργεια των ελέγχων χορηγούνται οι ετικέτες που αποδεικνύουν τη σχέση μεταξύ του ενωτίου και του σφαγίου. Οι τέσσερις ετικέτες που πρέπει να τοποθετηθούν στο σφάγιο, και οι οποίες αντιστοιχούν στα διάφορα μέρη του, παραδίδονται στις επιχειρήσεις μεταποίησης.

Όταν το σφάγιο αποστέλλεται σε εργαστήριο τεμαχισμού, κάθε ένα από τα μέρη του σφαγίου ταυτοποιείται στο εργαστήριο και επισημαίνεται με την αντίστοιχη ετικέτα.

Σε όλες τις περιπτώσεις, όλα τα ζώα που παρουσιάζονται υπόκεινται στα πρότυπα ελέγχου και πιστοποίησης που ορίζονται στο εγχειρίδιο ποιότητας και πιστοποίησης της ΠΓΕ Ternera de Navarra/Nafarroako Aratxea.

4.5. Μέθοδος παραγωγής: Οι μόσχοι και οι δαμαλίδες που προστατεύονται από την ΠΓΕ πρέπει να έχουν γεννηθεί και να έχουν εκτραφεί στην καθορισμένη ζώνη. Η διατροφή των ζώων πρέπει να είναι προσαρμοσμένη στις παραδοσιακές προδιαγραφές εκμετάλλευσης των βοσκότοπων στη Navarra, σύμφωνα με τις τυπικές ιδιαιτερότητες που χαρακτηρίζουν από αιώνες την παραγωγή κρέατος στις διάφορες περιοχές της και οι οποίες έχουν σχέση με τους ιδιαίτερους γεωγραφικούς και κοινωνιολογικούς παράγοντες της αυτόνομης κοινότητας της Navarra.

Ο θηλασμός είναι υποχρεωτικός τουλάχιστον κατά τη διάρκεια των τεσσάρων πρώτων μηνών της ζωής του ζώου και μετά τον απογαλακτισμό η διατροφή των ζώων περιλαμβάνει σιτηρά και ψυχανθή καθώς και συμπυκνώματα ζωοτροφών που έχουν εγκριθεί από το ρυθμιστικό συμβούλιο. Η σφαγή και η μεταποίηση πραγματοποιούνται σε καταχωρημένα σφαγεία της οριοθετημένης ζώνης παραγωγής.

Αφού ολοκληρωθεί η μετά τη σφαγή επιθεώρηση, τα σφάγια των ζώων τοποθετούνται σε ψυχρό περιβάλλον επί 24 ώρες μέχρι να κατέλθει η θερμοκρασία της ενδότερης μυϊκής μάζας σε 7 °C (± 1). Κατά την μεταφορά τα σφάγια διατηρούνται σε ψυχρό περιβάλλον σε θερμοκρασία μεταξύ 2 και 4 °C και σε ποσοστό σχετικής υγρασίας μεταξύ 85 % και 90 %. Η περίοδος ωρίμανσης διαρκεί τουλάχιστον επτά ημέρες. Η μέση τιμή pH, 24 ώρες μετά τη σφαγή, πρέπει να είναι μικρότερη από 6. Τα σφάγια των προστατευόμενων ζώων δεν πρέπει να καταψυχθούν.

4.6. Δεσμός με το γεωγραφικό περιβάλλον α) Ιστορικό

Η προέλευση της βοσκής στη Navarra ανάγεται στην αρχαιότητα.

Το 1241, η Κοινότητα του Roncesvalles είχε δικαίωμα βοσκής πέρα από τον ποταμό Adour. Ένα έγγραφο του 1358 αναφέρει ότι οι βοσκοί της Navarra οδηγούσαν τα κοπάδια των αγελάδων μέχρι τα λιβάδια του Bordeaux. Καθόλη τη διάρκεια της ιστορίας, στους βοσκότοπους των κοιλάδων και των βουνών της Navarra εκτρέφονταν βοοειδή απόλυτα προσαρμοσμένα στο φυσικό περιβάλλον και τα οποία οι βοσκοί εκμεταλλεύονταν τόσο για το γάλα τους όσο και για το κρέας τους.

Στους πρόποδες των Πηρυναίων, και από τις δύο πλευρές, ο πληθυσμός των βοοειδών αποτελείτο από ιθαγενή ζώα τα οποία ήταν γνωστά στη Navarra με το όνομα la nuestra (τα δικά μας), raza vasca (βασκική φυλή) ή raza del país (τοπική φυλή).

Ο Vicente Laffitte, στο έργο του "Las razas vacunas españolas. La raza bovina pirenaica" ("Οι ισπανικές φυλές βοοειδών. Η φυλή βοοειδών των Πυρηναίων"), αναφέρει ότι η φυλή που καλείται από τον A. Staffe "raza vacuna vasca" (βασκική φυλή βοοειδών) κατάγεται από την ισπανική Navarra, απ' όπου μεταφέρθηκε σε γαλλικό έδαφος. Η φυλή αυτή ήταν επίσης γνωστή ως "La nuestra" (η δική μας) ή "del país" (τοπική), για να διαφοροποιείται όχι μόνο από τις φυλές που εισάγονταν από το εξωτερικό αλλά και από τις άλλες ιβηρικές φυλές.

Οι πρόγονοι των ζώων της φυλής των Πυρηναίων είχαν μικρότερο μέγεθος από τους σημερινούς απογόνους τους.

Στα μέσα του XIXου αιώνα, η εκμετάλλευση του ζωικού κεφαλαίου των Πυρηναίων γινόταν κατά κύριο λόγο στην ύπαιθρο και οι αγελάδες και τα μικρά τους οδηγούνταν "γύρω στις 12 Μαΐου" στους φυσικούς βοσκότοπους κάθε χωριού. Το ζευγάρωμα γινόταν ελεύθερα χωρίς προεπιλογή των ταύρων.

Η φυλή των Πυρηναίων ενώ ήταν η μόνη φυλή που υπήρχε στην περιοχή μας επί αιώνες, διασταυρώθηκε, στις αρχές του 20ού αιώνα, με ξένες πιο ειδικές φυλές (Frisona, Parda, κ.λπ.), γεγονός το οποίο, εκτός από λόγους όπως η εγκατάλειψη των αυτόχθονων φυλών και η αρχική επιτυχία της διασταύρωσης της πρώτης γενιάς με άλλες φυλές, την έκαναν να εξαφανιστεί σχεδόν, περιορίζοντάς την σε ορισμένες περιοχές της Navarra, δηλαδή στην κοιλάδα Aézcoa.

Από τη δεκαετία του '70, έγιναν προσπάθειες αποκατάστασης της φυλής, οι οποίες επέτρεψαν αργότερα και, χάρη στις ενέργειες προώθησης που πραγματοποίησε η κυβέρνηση της Navarra, να αποκατασταθεί και να εισαχθεί σε περιοχές όπου, λόγω των εκπληκτικών φυσικών συνθηκών, έχει μεγάλες δυνατότητες ως φυλή του μέλλοντος, λόγω της αξιοσημείωτης απόδοσής της σε κρέας. Το κρέας της εκτιμάται ιδιαίτερα από τους καταναλωτές.

β) Φυσικά χαρακτηριστικά

Το σύστημα εκμετάλλευσης της φυλής των Πυρηναίων που αποτελεί τη βάση της ΠΓΕ Ternera de Navarra/Nafarroako Aratxea, χαρακτηρίζεται από τη χρήση το καλοκαίρι ορεινών βοσκοτόπων που ανήκουν στην κοινότητα. Την άνοιξη και το φθινόπωρο, τα ζώα βόσκουν σε λιβάδια που βρίσκονται κοντά σε οικισμούς και επιστρέφουν στους στάβλους τη νύχτα ανάλογα με τις κλιματικές συνθήκες της περιοχής. Τον χειμώνα, τα ζώα τρέφονται με χόρτα που είχαν αποθηκευτεί το καλοκαίρι, με άχυρα σιτηρών και ορισμένες φορές με συμπληρώματα με βάση τις χορτονομές.

Οι μόσχοι και οι δαμαλίδες θηλάζουν κατά τους τέσσερις με έξι πρώτους μήνες της ζωής τους. Κατά τη διάρκεια της περιόδου αυτής, ανάλογα με την εποχή, βόσκουν στα λιβάδια και λαμβάνουν επίσης συμπυκνωμένο συμπλήρωμα διατροφής. Μετά τον απογαλακτισμό, οι μόσχοι αποτελούν αντικείμενο πάχυνσης στην ίδια εκμετάλλευση με άχυρο και χόρτα μέχρι την ηλικία της σφαγής, δηλαδή στους 12 με 13 μήνες.

Η φυλή αυτή χαρακτηρίζεται από τη μεγάλη ανθεκτικότητά της και για το λόγο αυτό είναι απόλυτα προσαρμοσμένη στις κλιματικές και εδαφικές συνθήκες των διαφόρων περιοχών της αυτόνομης κοινότητας της Navarra. Χαρακτηρίζεται επίσης από την ικανότητά της να συγκεντρώνει σωματικά αποθέματα και από το μητρικό της ένστικτο. Η παραγωγή γάλακτος της φυλής είναι επίσης σημαντική. Λαμβανομένων υπόψη των ανωτέρω, η φυλή αυτή είναι απόλυτα προσαρμοσμένη στις ακραίες συνθήκες, στο δριμύ κλίμα των Άλπεων και σε εδάφη τόσο ανάγλυφα όσο εκείνα των περισσότερων ορών και οροσειρών της Navarra. Η φυλή των Πυρηναίων δεν αντιμετωπίζει δυσκολίες όταν η γέννα πραγματοποιείται στο βουνό, αντιθέτως γεννιούνται υγιή μόσχοι που είναι εξαιρετικοί για την παραγωγή κρέατος και αναπτύσσονται γρήγορα όταν λαμβάνουν την κατάλληλη διατροφή.

γ) Φήμη:

Από μελέτη που ολοκλήρωσε το 1998 η εταιρεία Sigma Dos, SA μέσω 2000 συνεντεύξεων που πραγματοποιήθηκαν στην Ισπανία με καταναλωτές ηλικίας άνω των 18 ετών, εκ των οποίων 240 διεξήχθηκαν στην Navarra, προκύπτει ότι η "Ternera de Navarra" τυγχάνει υψηλού επιπέδου αναγνώρισης στην ζώνη επιρροής της, από ποσοστό 81,8 %, ενώ η φήμη της είναι επίσης σημαντική σε εθνική κλίμακα, με ποσοστό αναγνώρισης 20,1 %. Από την επανάληψη της έρευνας αυτής το 1999 προέκυψε ότι η αναγνώριση της ΠΓΕ στην ζώνη επιρροής της είχε αυξηθεί σε 85,4 %.

Η ίδια εταιρεία πραγματοποίησε το 1999 παρόμοια μελέτη μεταξύ των κρεοπωλών. Το 31,4 % των ισπανών κρεοπωλών γνωρίζει τη "Ternera de Navarra", ενώ στη Navarra, το αντίστοιχο ποσοστό των κρεοπωλών είναι 100 %.

4.7. Δομή του ελέγχου: Ονομασία: Consejo Regulador de la Indicación Geográfica Protegida Ternera de Navarra/Nafarroako Aratxea

Διεύθυνση: Carretera El Sadar, Edificio El Sario s/n, piso 3o, E-31006 Pamplona (Navarra)

Το ρυθμιστικό συμβούλιο έχει εκπονήσει το σχετικό εγχειρίδιο ποιότητας και πιστοποίησης που ανταποκρίνεται στην προδιαγραφή EN-45011.

4.8. Σήμανση: Κατά τη στιγμή της σφαγής τοποθετούνται ετικέτες στα σφάγια και, στη συνέχεια, στα εργαστήρια τεμαχισμού ή στις εγκεκριμένες εγκαταστάσεις ετικέτες ή δεύτερες ετικέτες που τις προμηθεύει σ' αυτές τις εγκαταστάσεις το ρυθμιστικού συμβούλιο, Κατ' αυτό τον τρόπο εξασφαλίζεται η ιχνηλασιμότητα και η σήμανση του προϊόντος από την αρχή ως το τέλος της αλυσίδας παραγωγής.

4.9. Εθνικές απαιτήσεις: - Νόμος 25/1970 της 2ας Δεκεμβρίου, καθεστώς της αμπέλου, του οίνου και των αλκοολών.

- Διάταγμα 835/1972 της 28ης Μαρτίου, κανονισμός του νόμου 25/1970.

- Διάταξη της 25ης Ιανουαρίου 1994 που διευκρινίζει την αντιστοιχία μεταξύ της ισπανικής νομοθεσίας και του κανονισμού (ΕΟΚ) αριθ. 2081/92 στον τομέα της ονομασίας προέλευσης και των γεωγραφικών ενδείξεων των γεωργικών προϊόντων διατροφής.

- Βασιλικό διάταγμα 1643/99 της 22ας Οκτωβρίου που διέπει τη διαδικασία για την υποβολή των αιτήσεων εγγραφής στο κοινοτικό μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων.

Αριθ. ΕΚ: ES/00130/2000.05.15.

Ημερομηνία παραλαβής του φακέλου: 23 Ιουνίου 2003.